ΓΡΑΠΤΗ ΕΡΩΤΗΣΗ E-1362/98

υποβολή: Graham Watson (ELDR) προς την Επιτροπή

(7 Μαΐου 1998)

Θέμα: Εμπορικά πρότυπα

Διοργανώνει η Επιτροπή τακτικές συνεδριάσεις ή τακτικά σεμινάρια μεταξύ δημόσιων υπαλλήλων που ασχολούνται με εμπορικά πρότυπα από διάφορα κράτη μέλη;

Αναγνωρίζει η Επιτροπή ότι τέτοιου είδους συνεδριάσεις είναι πολύ χρήσιμες για την προώθηση της ανταλλαγής σημαντικών πληροφοριών μεταξύ αρμοδίων υπαλλήλων;

Απάντηση του κ.Bangemann εξ ονόματος της Επιτροπής

(26 Ιουνίου 1998)

Η αποτελεσματική επιτήρηση της αγοράς είναι ουσιώδους σημασίας προκειμένου να εξασφαλίζεται η διάθεση στην αγορά μόνον προϊόντων που είναι σύμφωνα με την κοινοτική νομοθεσία. Η Επιτροπή θεωρεί ευπρόσδεκτο το ενδιαφέρον του Αξιότιμου Μέλους και συμφωνεί ότι είναι σημαντική η ανταλλαγή πληροφοριών μεταξύ υπαλλήλων αρμοδίων για τα εμπορικά πρότυπα (αρχές επιτήρησης της αγοράς) από διάφορα κράτη μέλη.

Έχουν γίνει πολλές ενέργειες για να βελτιωθεί η διοικητική συνεργασία μεταξύ των εθνικών αρχών επιτήρησης σε τομείς που είναι σημαντικοί για την ασφάλεια των ευρωπαίων πολιτών.

Η διοικητική συνεργασία μεταξύ των εθνικών αρχών επιτήρησης λαμβάνει χώρα στο πλαίσιο των οδηγιών "νέας προσέγγισης ", οι οποίες καθορίζουν τις αναγκαίες απαιτήσεις για την προστασία των συμφερόντων των πολιτών και της κοινωνίας όσον αφορά τον εξοπλισμό χαμηλής τάσης(1), τα παιχνίδια(2), την ηλεκτρομαγνητική συμβατότητα(3), τα ιατροτεχνολογικά προϊόντα(4) και τα σκάφη αναψυχής(5).

Η ανταλλαγή πληροφοριών λαμβάνει επίσης χώρα στην επιτροπή που έχει συσταθεί στο πλαίσιο της οδηγίας 92/59/ΕΟΚ του Συμβουλίου της 29ης Ιουνίου 1992 για τη γενική ασφάλεια των προϊόντων(6), με την οποία εξασφαλίζεται ότι τα καταναλωτικά προϊόντα που διατίθενται στην αγορά είναι ασφαλή. Εξάλλου, η Επιτροπή διαθέτει στα κράτη μέλη πληροφορίες για επικίνδυνα προϊόντα μέσω του συστήματος ταχείας ανταλλαγής πληροφοριών. Η Επιτροπή υποστηρίζει επίσης την άτυπη συνεργασία μεταξύ υπαλλήλων αρμοδίων για την εφαρμογή. Το έγγραφο εργασίας της Επιτροπής για την εφαρμογή της ευρωπαϊκής νομοθεσίας για τους καταναλωτές(7) περιέχει διάφορες υποδείξεις, που αποσκοπούν στη βελτίωση της εφαρμογής του ευρωπαϊκού δικαίου για τους καταναλωτές, π.χ. ανταλλαγή βέλτιστων πρακτικών και συνεδριάσεις υψηλού επιπέδου.

Η Επιτροπή διοργανώνει τακτικές συνεδριάσεις των εθνικών αρχών ελέγχου τροφίμων, κατά τις οποίες καθίσταται δυνατή διεξοδική ανταλλαγή πληροφοριών επί του ελέγχου των τροφίμων, συμπεριλαμβανομένης της προπαρασκευής του ετήσιου συντονισμένου προγράμματος ελέγχου για τρόφιμα, και επί του συστήματος ταχέως συναγερμού για τρόφιμα. Επιπλέον, η διοικητική βοήθεια, μέσω ενός και μόνον φορέα-συνδέσμου σε κάθε κράτος μέλος, ενισχύει την ανταλλαγή πληροφοριών μεταξύ κρατών μελών.

Η Επιτροπή και ο Ευρωπαϊκός Οργανισμός για την Αξιολόγηση των Φαρμακευτικών Προϊόντων στο Λονδίνο διοργανώνουν τακτικές συνεδριάσεις με αντιπροσώπους από τις αρχές των κρατών μελών για την επιθεώρηση και τον έλεγχο φαρμακευτικών προϊόντων.

Επιπροσθέτως των τομεακών πρωτοβουλιών που συνοψίζονται ανωτέρω, η Επιτροπή εφιστά την προσοχή στις δυνατότητες που προσφέρει το πρόγραμμα ανταλλαγών Karolus, στο πλαίσιο του οποίου καθίσταται δυνατό οι υπάλληλοι επιτήρησης της αγοράς και άλλοι που ασχολούνται με την εφαρμογή κανόνων της ενιαίας αγοράς να περάσουν ένα χρονικό διάστημα εργαζόμενοι με τους ομολόγους τους σε άλλο κράτος μέλος.

(1) ΕΕ L 77, 26.3.1973.

(2) ΕΕ L 187, 16.7.1988.

(3) ΕΕ L 139, 23.5.1989.

(4) ΕΕ L 189, 20.7.1990, EE L 169, 12.7.1993.

(5) ΕΕ L 164, 30.6.1994.

(6) ΕΕ L 228, 11.8.1992.

(7) SEC(98)527 τελικό.